**PROIECT - DECIZIA ETAPEI DE ÎNCADRARE**

**Nr. ............... din .......................**

Ca urmare a solicitării de emitere a acordului de mediu adresate de **COMUNA MĂNECIU – CONSILIUL LOCAL AL COMUNEI MĂNECIU reprezentată prin Dl. Primar Vasile CORDOȘ,** cu sediul în Comuna Măneciu, Sat Măneciu Ungureni, Nr. 273, județul Prahova, înregistrată la Agenția pentru Protecția Mediului Prahova cu nr. 8291 din 10.06.2020 și completată cu nr. 9972 din 13.07.2020, în baza Legii nr. 292/2018, *privind evaluarea impactului anumitor proiecte publice și private asupra mediului* și a [Ordonanței de Urgență a Guvernului nr. 57/2007](http://legislatie.just.ro/Public/DetaliiDocumentAfis/202496), *privind regimul ariilor naturale protejate, conservarea habitatelor naturale, a florei și faunei sălbatice*, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare,

 Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de 04.08.2020, că proiectul **,,*SCOATERE DEFINITIVĂ DIN FOND FORESTIER CU COMPENSARE A SUPRAFEȚEI DE 512 mp ȘI OCUPARE TEMPORARĂ A FONDULUI FORESTIER A SUPRAFEȚEI DE 33 582 mp AFECTATE DE INVESTIȚIA – ADUCȚIUNE ÎN SISTEM GRAVITAȚIONAL DIN SURSELE BOBU - GROHOTIȘ*”,** propus a fi amplasat în Comuna Măneciu, Extravilanul și Intravilanul satului Măneciu Ungureni, Unitatea de Producție III: u.a. 46A, 52NN, 52B, 53B, 53E, 53A, 58A, 68D, 60A, 60VV1, 60VV2, 63, 64A, 64AA, 64CC, 40C, 40B, 40A, 38A, 1B; Unitatea de Producție II: u.a. 145D, 63D, 63A, 62G, 62E, 62A, 62H, 61E, 61A, 134D, 38A, 28A, 27A, 27AA, 26A, 25B, 25AA, 140D1, 25CC1, 24D, 24RR, 24A, 15A, 15RR, 15C, 14B, 14RR, 14D, 13, 12B, 11A, 10D, 8C, 7B, 7RR, 125B, 125RR, 125B, 125A, 142D, 126A, 126B, 132RR, 130, județul Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**JUSTIFICAREA PREZENTEI DECIZII:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, *privind evaluarea impactului anumitor proiecte publice și private asupra mediului*, Anexa nr. 2, pct. 1 (d); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***

**b) Caracteristicile proiectului:**

**b.1. Dimensiunea și concepția întregului proiect:**

În prezent alimentarea cu apă a comunei Măneciu se face prin pompare din rezervoarele aflate într-un sistem zonal. În funcție de consumul din amonte, debitul este extrem de fluctuant ceea ce a determinat inițierea proiectului.

Investiția vizează modernizarea sistemului de alimentare cu apă existent pentru a raspunde noilor cerințe de debit la nivelul tuturor locuitorilor, prin realizarea unei surse proprii, mărirea capacității de înmagazinare, tratarea apei precum și realizarea unei noi aducțiuni.

Proiectul are o suprafață totală de 89.323 m.p., și se afă în intravilanul și extravilanul comunei Măneciu (satul Măneciu Ungureni), în zona de protecție a DN 1A, Romtelecom și RNP - ROMSILVA.

Traseul aducțiunii este stabilit prin PUG și traversează/ocupă diferite tipuri de pășuni, cursuri de apă, fond forestier și căi de comunicații.

Amplasamentul aducțiunii se întinde de la începând din zona izvoarelor Grohotiș-Bobu și până în aval în zona comunei Măneciu.

**DESCRIEREA CARACTERISTICILOR FIZICE ALE ÎNTREGULUI PROIECT:**

* **ETAPA DE DEFRIȘARE:**

În funcție de scopul urmărit și având în vedere că suprafața de 512 mp propusă pentru aducțiune este acoperită cu vegetație forestieră pe soluri scheletice, cu predilecție tipul de padure 4114 Făget montan pe soluri scheletice, cu floră de mull, se propun urmatoarele lucrări specifice:

* tăierea arborilor și a arbuștilor cu fierăstrăul mecanic fără afectarea zonelor limitrofe care aparțin aceluiași amenajament;
* scoaterea rădăcinilor și a cioatelor din pământ și transportarea în afara suprafeței neocupate de pădure;
* doborârea arborilor;
* fasonarea trunchiurilor;
* colectarea materialului lemnos și transportul lui cu camioane speciale;
* scoaterea cioatelor cu excavatorul, transportul și depozitarea în afara amplasamentului până la valorificarea lor;
* depozitarea stratului de pământ vegetal, acolo unde este, separat pentru a putea fi valorificat după finalizarea lucrărilor in aceasta suprafata, în vederea pregătiriilor pentru lucrările de replantare in suprafata ocupata temporar, de lucrarile pentru instalarea conductei de aductiune.

***Exploatarea masei lemnoase pe suprafața propusă pentru defrișare se va face în regim silvic pe bază de autorizație de exploatare forestieră, conform legislației silvice în vigoare.***

Procesele tehnologice prin care se realizează exploatarea lemnului de pe suprafața supusă defrișării:

* Recoltarea, prin care se realizează fragmentarea arborilor marcați corespunzător conform cerințelor impuse pentru transportul masei lemnoase în funcție de condițiile de teren și de mijloacele de colectare folosite. Locul de desfășurare este parchetul, iar operațiile specifice procesului de recoltare sunt:
* doborârea arborilor;
* curățirea de crengi a arborilor taiati;
* secționarea lemnului rotund.
* Colectarea, care are ca obiectiv transportul lemnului rezultat în urma recoltării de la cioată până la platforma primară, aflată de preferinta lângă o cale permanentă de transport. Locurile de desfășurare sunt căile de colectare, iar operațiile specifice sunt: adunatul, scosul, apropiatul. Colectarea lemnului presupune desfășurarea următoarelor activități pe suprafața amplasamentului: olărirea (sprontuirea) capătului gros al trunchiului; presortarea lemnului la cioată; corhănitul lemnului rotund și formarea tasoanelor în scosul final; legatul lemnului din tason după tractor; scosul lemnului cu troliul și formarea sarcinii pentru tractor; apropiatul lemnului la depozitul primar;
* Fasonarea primară reprezintă procesul prin care materialul lemnos ajuns în platforma primară este pregătit pentru transportul tehnologic sau pentru transport către beneficiar. Această pregătire are drept scop principal asigurarea condițiilor impuse de folosirea capacitatii mijloacelor de transport;
* Transportul tehnologic, constituie procesul prin care masa lemnoasă este deplasată din platforma primară în centrele de sortare și preindustrializare, utilizându-se căile permanente de transport existente în zonă.
* **ETAPA DE EXECUȚIE A ADUCȚIUNII:**

Pentru realizarea unui sistem centralizat de alimentare cu apă viabil cu necesitățile actuale s-au proiectat noi structuri:

* Front nou de captare prin prize tiroleze a pârâului Grohotiș (40 l/s) și Bobu (30 l/s);
* Prizele tiroleze: P1-Grohotiș și P2-Bobu se compun din deversor, canal colector și două aripi pentru încastrarea barajului prizei amplasate la limita celor două maluri ce sunt realizate din beton armat sub forma unor ziduri de sprijin. De la cele două prize tiroleze prin conductele de aducțiune din PEHD Dn 160mm prevăzute;
* Două conducte de aducțiune din PEHD DN 160 mm, pn 16 atm., în lungime totală de 2300 m, si pornind de la fiecare priză tiroleză spre desnisipator ;
* Conductă de aducțiune din PEHD Dn 315 mm, pn 16 atm. în lungime de 12750 m de la desnisipator până la gospodăria de apă existentă; lungimea totală a conductei de aducțiune este de 15050 m;
* Desnisipatorul este alcătuit din două camere prevăzute pentru desnisipare, liniștire, ruperea presiunii și omogenizare;
* Rezervoare: Pentru mărirea capacității de înmagazinare sunt prevăzute 2 rezervoare a câte 750m3 amplasate lângă rezervoarele existente (2x500m3) în gospodăria de apă;
* Stație de tratare cu clor gazos pentru tratarea întregului debit captat și aducerea apei în limitele de potabilitate în gospodaria de apă existent.

Din rezervoarele existente plus cele noi prevăzute apa potabilă ajunge prin rețelele de distribuție existente la consumatori.

Dimensionarea noilor obiecte prevăzute în cadrul acestei investiții s-a preconizat în perspectiva creșterii populației cu 20 % pentru un grad de confort sporit, respectiv cel prevăzut în cadrul PUG. Prin planul PUG se prevede asigurarea instalațiilor interioare de apă și canalizare, cu preparare locală a apei calde, pentru toată populația comunei.

**CAPACITATEA STRUCTURILOR TEHNOLOGICE:**

* Captarea P1- Grohotiș este tip priza tiroleză cu o lungime de 18m și h=1,60m cu ancorare de maluri, ziduri de sprijin din beton armat care să dirijeze apele spre priză. Captarea P1 va fi protejată cu o împrejmuire din sârmă ghimpată în lungime de 120m;
* Captarea P2- Bobu este tip priză tiroleză cu o lungime de 23m și h=1,60m cu ancorare de maluri, ziduri de sprijin din beton armat care să dirijeze apele spre priză. Captarea P2 va fi protejata cu o imprejmuire din sârma ghimpată în lungime de 120m;
* Desnisipatorul are trei compartimente și dimensiunile de 2,7 m x 2,8 m x 20 m cu pereții și radierul din beton armat. Zona va fi protejată cu o împrejmuire din gard de sarmă ghimpată cu o lungime de 100 m;
* Conductele de aducțiune se vor monta la 1,30 m adâncime astfel:
* conducta de aducțiune din PEHD 160mm, pn 16 atm., L=2300m pe un strat de nisip de 10cm și o lățime de 60cm;
* conducta aducțiune din PEHD Dn 315mm, pn 16 atm., L=12750m, pe un strat de nisip de 10cm și o lățime de 90cm. La subtraversarea drumurilor forestiere conducta de aductiune care coboară din denisipator va fi protejată cu țeavă metalică.

Supratraversarea podurilor existente pe traseul conductei de aducțiune se va face prin estacade cu deschidere între 14-30 m. Estacadele se vor realiza din grinzi cu zăbrele realizate din țevi metalice de 76mm contravântuite cu tevi metalice de 38 mm.

* Gospodaria de apă se va amenaja într-o zonă adiacentă gospodariei de apă existente, în suprafață de 1456 m2. Terenul pentru gospodărie are o diferență de nivel de 12,19m ceea ce face necesară amenajarea platformelor pentru cele două rezervoare de 750m3, pentru casa de vane și pentru stația de tratare;
* Rezervoarele de înmagazinare 2 x 750 m3 sunt cilindrice de construcție metalică
* Stația de tartare este prevazută o clădire din panouri sandwich pe fundații continue de beton cu dimensiunile de 15m x 5m x 5m, și echipată cu utilaje pentru tratarea și clorinarea cu clor gazos a apei captate pentru aducerea în limitele de potabilitate.

Accesul la lucrările de defrișare și execuție a aducțiunii se va face numai pe căile de acces existente în zonă: DN1A, drumurile județene, comunale, și de exploatare forestieră (DE 69D și DE 67D), existente în zonă.

Nu sunt necesare drumuri de acces definitive în afara celor existente.

**ORGANIZAREA DE ȘANTIER:**

 Organizarea de șantier se va face în perimetrul amplasamentului. Se vor respecta normele silvice pentru activitatea de exploatare forestieră a volumului de defrișat.

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:**

Lucrările de excavaţii şi manevrarea pământului pot determina poluarea apelor de suprafaţă cu particule de dimensiuni mici transportate de apele pluviale. În acelaşi timp activităţile de tip şantier şi depozitele intermediare (vrac) de materiale de construcţii (în special pulverulente), specifice şi organizării de şantier, reprezintă surse de poluare cu particule de dimensiuni mici, deoarece sunt spălate şi transportate de apele pluviale către terenurile adiacente, o parte din ele putând ajunge în cursurile de apa datorită morfologiei locale a terenului.

Traficul vehiculelor grele va genera emisii ale unor poluanţi gazoşi (NOx, CO, SO2, compuşi organici volatili particule în suspensie, PM10 etc.). În acelaşi timp, vor rezulta particule din frecarea dintre suprafaţa drumului şi a roţilor vehiculelor.

Toate acestea vor fi spălate de precipitaţii şi depozitate pe sol, de unde prin intermediul apelor pluviale pot ajunge în albia apelor de suprafaţă datorită morfologiei locale a terenului sau în apele subterane din zona.

Se apreciază că emisiile de substanţe poluante (provenite de la traficul rutier specific şantierului, de la manipularea şi punerea în operă a materialelor) care ar putea ajunge direct sau indirect în apele de suprafaţă sau subterane nu vor determina o creştere semnificativă a poluării apelor de suprafaţă şi deci nici o modificare a categoriei de calitate a corpului de apă.

**b.4.Cantitatea și tipurile de deșeuri generate/gestionate:**

Similar, eventualele deseuri rezultate din activitatea de intretinere sau reparatie ale obiectelor tehnologice vor fi, de asemenea, colectate in pubele si evacuate la groapa de gunoi.

Implementarea unei gestionari conforme a deseurilor este necesara pentru a preveni propagarea bolilor si a deceselor, precum si deteriorarea habitatului.

**Dupa implementarea investitiilor si punerea in functiune, Operatorul sistemului de canalizare, are obligatia sa incheie un contract de prestare servicii in vederea depozitatii namolului deshidratat rezultat in statia de epurare.**

**b.5. Poluarea și alte efecte negative:**

Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special etapa de construcție, au fost alese soluții care să asigure o amprentă de mediu cât mai scăzută.

Pentru diminuarea impactului asupra calității aerului, se vor lua următoarele măsuri suplimentare în perioada de execuție a lucrărilor:

* prevenirea ridicării prafului din zona de desfășurare a lucrărilor de execuție prin acțiuni de stropire în perioadele de vreme uscată;
* utilizarea în perioada de executie exclusiv a unor echipamente și utilaje noi, conforme din punct de vedere tehnic cu cele mai bune tehnologii existente;
* asigurarea unui management corect al materialelor utilizate;
* reducerea vitezei de circulație pe drumurile de acces a vehiculelor grele pentru transportul materialelor;
* oprirea motoarelor vehiculelor în intervalele de timp în care se realizează descărcarea/încărcarea materialelor;
* oprirea motoarelor utilajelor în perioadele în care nu sunt implicate în activitate;
* în cazul vehiculelor deschise de transport al materialelor necesare execuției lucrărilor, precum și al deșeurilor rezultate, se vor utiliza prelate de protecție pentru limitarea emisiilor de particule în atmosferă.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):** *nu este cazul*.

**c) Amplasarea proiectului:**

**c.1. Utilizarea actuală și aprobată a terenurilor:**

Terenul se afă în cadrul intravilanului și extravilanului comunei Măneciu (satul Măneciu Ungureni), fiind domeniul public al comunei Măneciu aflat în administrarea Consiliului Local al comunei Măneciu, conform anexei nr. 66 la HGR 1359/2001, cu modificările și completările ulterioare, cât și în domeniul public al statului și în administrarea CNADNR București și RNP ROMSILVA. Terenul se află în zona de protecție a DN 1A, ROMTELECOM și RNP ROMSILVA.

Regimul economic al terenului: terenul pe care se vor desfășura lucrările de defrisare si construire are categoria de folosință: fond forestier, căi de comunicații rutiere.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:**

**În perioada de execuție**, sursele posibile de poluare locală sunt reprezentate de:

* depozitarea necorespunzătoare a deșeurilor și materialelor de construcție;
* pierderi accidentale de combustibil, lubrefianți, și alte substanțe chimice de la autocamioane și echipamentele mobile rutiere și nerutiere.

În condiții normale, lucrările propuse în proiect nu vor constitui o sursă de poluare a solului și subsolului.

**În perioada de exploatare** nu se întrevăd riscuri de contaminare a solului, subsolului și apelor freatice.

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada de implementare a proiectului;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

**În perioada de execuție a lucrărilor**, sursele de zgomot și de vibrații vor avea un caracter temporar, acestea fiind generate de activitățile de construire și de traficul rutier.

Se vor utiliza autovehicule și utilaje omologate și conforme cu normele tehnice în vigoare, iar zgomotul și vibrațiile produse de acestea vor fi în limite legale.

**În perioada de constructie**, pentru limitarea efectelor zgomotului generat, sunt propuse urmatoărele măsuri suplimentare:

* utilizarea de echipamente și utilaje performante, cu un nivel redus de zgomot;
* efectuarea verificarilor tehnice periodice ale autovehiculelor implicate în proiect și menținerea acestora într-o stare corespunzătoare de funcționare;
* oprirea motoarelor utilajelor și vehiculelor de transport în perioadele în care nu sunt implicate în realizarea lucrărilor;
* pentru reducerea disconfortului, lucrările de execuție se vor desfășura numai în timpul zilei; se interzice execuția lucrărilor pe timpul nopții;
* se va minimiza zgomotul și vibrațiile produse de către operațiuni în conformitate cu o buna practica;
* mașinile care nu sunt utilizate permanent vor fi oprite în intervalul în care nu se lucrează sau vor fi date la minim;
* limitarea vitezei de circulație a utilajelor în șantier la 5 km/ora;

**În exploatare**, impactul este nesemnificativ și nu sunt necesare măsuri speciale de reducere a zgomotului.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, impactul având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:** *Nu este cazul.*

Amplasamentul nu se află în perimetrul sau în vecinătatea unei arii naturale protejate de interes național/internațional/comunitar.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă:**

Proiectul nu intră sub incidența art. 48 și 54 din Legea apelor nr. 107/1996, cu modificările și completările ulterioare.

**CONDIȚIILE DE REALIZARE A PROIECTULUI:**

**Se vor respecta soluțiile tehnice care au stat la baza emiterii deciziei etapei de încadrare: memoriul tehnic, acte și avize emise de alte autorități.**

* **Se vor lua la cunoștință prevederile Ordinului Nr. 694/2016,** *pentru aprobarea Metodologiei privind scoaterea definitivă, ocuparea temporară și schimbul de terenuri și de calcul al obligațiilor bănești*, **respectiv Articolul 52:**
* Realizarea lucrărilor și obiectivelor în fondul forestier național, ***precum și a construcțiilor în afara fondului forestier național la distanțe mai mici de 50 m de liziera pădurii angajează răspunderea exclusivă a proprietarului***/beneficiarului/administratorului, după caz, al lucrărilor/obiectivului/construcției și terenului pe care se realizează acestea/acesta/aceasta, cu privire la siguranța persoanelor care locuiesc/vizitează/tranzitează proprietatea, după caz, a mijloacelor fixe și mobile, la eventuale accidente provocate de căderea arborilor limitrofi proprietății ori la pagubele produse de animalele sălbatice asupra bunurilor aferente proprietății/construcției.
* Eventualele daune/prejudicii produse fondului forestier național limitrof se suportă de către proprietarul/beneficiarul/ administratorul, după caz, al lucrărilor/obiectivului realizate/realizat pe terenurile scoase definitiv/ocupate temporar din fondul forestier național, respectiv proprietarul/beneficiarul terenului și al construcției amplasate în afara fondului forestier național la distanțe mai mici de 50 m de liziera pădurii, în condițiile legii.
* Având în vedere că lucrările se vor desfășura în perimetrul unor fonduri cinegetice, beneficiarul lucrărilor și angajații contractați pentru executarea lucrărilor au obligația de a respecta prevederile Art. 15 alin (8) din Legea 407/2006,*vânătorii și a protecției fondului cinegetic*, care specifică următoarele***: ,,proprietarii si deţinătorii de terenuri cu orice titlu, precum si executanţii de lucrări de orice natura pe terenurile din fondurile cinegetice sunt obligaţi sa ia masurile prevăzute de lege pentru protecţia faunei cinegetice si a mediului sau de viaţă si răspund pentru pagubele pe care le produc acestora prin acţiuni ilicite săvârşite cu intenţie sau din culpa’’.***
* De asemenea pentru a minimaliza pe cat posibil impactul asupra biodiversitatii, se recomanda respectarea prevederilor Art 33 din OUG nr. 57/2007, *privind regimul ariilor naturale protejate, conservarea habitatelor naturale, a florei şi faunei sălbatice*,: alin. (1) Pentru speciile de plante şi animale sălbatice terestre, acvatice şi subterane, prevăzute în anexele nr. 4 A şi 4 B, şi care trăiesc atât în ariile naturale protejate, ***cât şi în afara lor***, sunt interzise:
* orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;
* perturbarea intenţionată în cursul perioadei de reproducere, de creştere, de hibernare şi de migraţie;
* deteriorarea, distrugerea şi/sau culegerea intenţionată a cuiburilor şi/sau ouălor din natură;
* deteriorarea şi/sau distrugerea locurilor de reproducere ori de odihnă;
* recoltarea florilor şi a fructelor, culegerea, tăierea, dezrădăcinarea sau distrugerea cu intenţie a acestor plante în habitatele lor naturale, în oricare dintre stadiile ciclului lor biologic;
* deţinerea, transportul, vânzarea sau schimburile în orice scop, precum şi oferirea spre schimb sau vânzare a exemplarelor luate din natură, în oricare dintre stadiile ciclului lor biologic.
* respectarea etapelor privind construcţia şi montajul obiectivelor, a programului de control pe faze de execuţie;
* verificarea tehnică riguroasă a motoarelor autovehiculelor şi utilajelor necesare realizării proiectului, pentru a evita scurgerile de uleiuri şi carburanţi;
* depozitarea şi manipularea corespunzătoare a materialelor;
* se vor respecta prevederile legislatiei de mediu în vigoare, condițiile impuse prin acordurile, avizele și punctele de vedere emise de autoritățile implicate în avizarea proiectului;
* aveți obligația să colectați și să depozitați corespunzător deșeurile rezultate în urma proiectului;
* la terminarea lucrarilor de construire se va asigura salubritatea întregului amplasament, inclusiv a zonelor adiacente, prin eliminarea tuturor materialelor și resturilor rezultate din execuția obiectivului;
* depozitarea provizorie a materialelor pe amplasament se va realiza astfel încât să se reduca riscul poluării solurilor și a apei freatice;
* este interzisă poluarea în orice mod a resurselor de apă;
* se vor respecta prevederile Legii nr. 211/2011, art. 17 alin. (3), privind regimul deșeurilor, cu modificările și completările ulterioare; se interzice depozitarea deșeurilor de orice fel în alte locuri decât în cele special amenajate;
* deșeurile rezultate din lucrări se vor valorifica/elimina, pe măsura acumulării lor, prin societăți autorizate;
* privitor la protecția impotriva zgomotului: alegerea unor echipamente de muncă adecvate, care să emită cel mai mic nivel de zgomot posibil, folosirea de utilaje și mijloace de transport silențioase, reducerea la minim a traficului utilajelor în apropierea zonelor locuite;
* organizarea de șantier se va amenaja pe un perimetru cât mai redus;
* se vor respecta prevederile din Avizul S.G.A..

**Informarea și participarea publicului la procedura de reglementare:**

Autoritatea competentă pentru protecția mediului a asigurat și garantat accesul liber la informație a publicului interesat/afectat de proiect.

Astfel, publicul a fost informat cu privire la depunerea solicitării în vederea obținerii acordului de mediu și asupra deciziei luate:

* afișate pe pagina proprie de internet a autorității competente pentru protecția mediului și la sediul acesteia;
* afișate de titular în data de ................. și ........... în ziarul ,,................” și la sediul Primăriei Comunei Măneciu;
* afișate de titular în data de ................. și ...................... în ziarul ,,...............” și la sediul Primăriei Comunei Măneciu;

Documentația aferentă proiectului a fost accesibila spre consultare de către public pe toată durat derulării procedurii de reglementare la sediul APM Prahova.

Precizăm că nu au existat sesizări și comentarii din partea publicului interesat/potențial afectat pe parcursul procedurii de reglementare.

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.

**DIRECTOR EXECUTIV,**

**Anna Maria VASILE**

**ŞEF SERVICIU A.A.A.,**

 **Gabriela MUNTEANU**

*Întocmit,*

*Georgiana Victoria SOARE*